U-I-104/00
Natisni
Opravilna št.:
U-I-104/00
Datum odločitve:
10. 5. 2000
Objavljeno:
OdlUS IX, 110
ECLI:
ECLI:SI:USRS:2000:U.I.104.00
Akt:
Sklep o določitvi športnih objektov in upravljalcih v Mestni občini Maribor (Medobčinski uradni vestnik, št. 14/98)
Izrek:
Pobuda za začetek postopka za oceno ustavnosti in zakonitosti Sklepa o določitvi športnih objektov in upravljalcih v Mestni občini Maribor se zavrže.
Evidenčni stavek:
Izpodbijani sklep, s katerim je občinski svet na podlagi določb Zakona o športu določil objekte in površine občinskega pomena in njihove upravljalce, zadeva posamična razmerja, pri čemer temelji na uporabi prava in ga ne ustvarja na novo. Ker gre za posamičen akt, je Ustavno sodišče pobudo zaradi nepristojnosti zavrglo. Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, se presoja v upravnem sporu.
Geslo:
Lastnina, lastninjenje športnih objektov.
Nepristojnost za presojo ustavnosti in zakonitosti posamičnega akta
Pravna podlaga:
Zakon o upravnem sporu (ZUS), 9., 21. čl.
Zakon o Ustavnem sodišču (ZUstS), 21., 25., 50. do 53. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Mariborsko športno društvo Branik, Maribor
Datum vloge:
6. 4. 2000
Vrsta odločitve:
sklep
Vrsta rešitve:
zavrženje
Dokument:
US20116
Dokument v PDF obliki:
U-I-104-00.pdf
121 KB
Prenesite datoteko
U-I-104/00
10. 5. 2000
S K L E P
Ustavno sodišče je v postopku za preizkus pobude Mariborskega športnega društva Branik, Maribor, ki ga zastopa Sergij Vladislav Majhen, odvetnik v Mariboru, na seji dne 10. maja 2000
s k l e n i l o :
Pobuda za začetek postopka za oceno ustavnosti in zakonitosti Sklepa o določitvi športnih objektov in upravljalcih v Mestni občini Maribor (Medobčinski uradni vestnik, št. 14/98) se zavrže.
O b r a z l o ž i t e v
1. Z izpodbijanim sklepom so bili na podlagi 18. člena in drugega odstavka 64. člena Zakona o športu (Uradni list RS, št. 22/98 - v nadaljevanju: ZSpo) določeni javni športni objekti občinskega pomena, ki so postali last Mestne občine Maribor, in določeni upravljalci teh nepremičnin.
2. Mestna občina Maribor naj bi sprejela izpodbijani sklep pred potekom zakonskega roka (6 mesecev), v katerem bi pobudnica lahko uveljavljala lastninsko pravico na objektih. Pobudnik navaja, da izpolnjuje pogoje za lastninjenje športnih objektov v Ljudskem vrtu, ki so vpisani v zemljiško knjigo pod vložno številko 921 k.o. Koroška vrata. Trdi, da je izpodbijani sklep v neskladju s 64. členom ZSpo ter s 37. členom Zakona o društvih (Uradni list RS, št. 60/95 in nasl. - ZDru).
3. Na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča Ustavno sodišče med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani sklep je po svoji pravni naravi posamičen akt in ne predpis, saj na podlagi določb ZSpo določa objekte in površine občinskega pomena in njihove upravljalce, torej le identificira konkretne nepremičnine, ki naj bi za tako določitev izpolnjevale zakonsko določene kriterije. Izpodbijani sklep ureja posamična razmerja, pri čemer temelji na uporabi prava in ga ne ustvarja na novo. To pa so značilnosti posamičnega akta.
4. Ustavnosti in zakonitosti posamičnih aktov ni mogoče izpodbijati s pobudo. Oceno njihove ustavnosti je ob izpolnjenosti predpostavk iz 50. do 53. člena ZUstS mogoče zahtevati z ustavno pritožbo. Zakonitost aktov organov lokalnih skupnosti, izdanih v obliki predpisa, kolikor urejajo posamična razmerja, pa se presoja v upravnem sporu (četrti odstavek 1. člena Zakona o upravnem sporu, Uradni list RS, št. 50/97 in 56/97-popr. - v nadaljevanju: ZUS). V upravnem sporu odloča na prvi stopnji Upravno sodišče, kolikor ni z zakonom drugače določeno (9. člen ZUS). Pobudnica zato lahko izpodbija Sklep s tožbo pri Upravnem sodišču v roku trideset dni od vročitve tega sklepa (četrti odstavek 21. člena ZUS). V izreku navedeno pobudo je bilo tako treba zaradi nepristojnosti Ustavnega sodišča zavreči.
5. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnici in sodniki dr. Janez Čebulj, dr. Zvonko Fišer, Lojze Janko, Milojka Modrijan in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen